b'\n_START_ARTICLE_\nAxel Rappe\n_START_SECTION_\nUra\n_START_PARAGRAPH_\nAxel Rappe kuului Rappen vanhaan sotilassukuun ja h\xc3\xa4nen is\xc3\xa4ns\xc3\xa4 oli kenraali Axel Rappe. Rappe aloitti sotilasuransa vapaaehtoisena Svean tykist\xc3\xb6rykmentiss\xc3\xa4 vuonna 1902 ja k\xc3\xa4vi tykist\xc3\xb6- ja insin\xc3\xb6\xc3\xb6rikorkeakoulun 1906\xe2\x80\x931907 sek\xc3\xa4 Ruotsin sotakorkeakoulun 1908\xe2\x80\x931910. Vuosina 1914\xe2\x80\x931918 h\xc3\xa4n oli sotataidon opettajana tykist\xc3\xb6- ja insin\xc3\xb6\xc3\xb6rikorkeakoulussa. H\xc3\xa4net ylennettiin aliluutnantiksi 1904, luutnantiksi 1907 ja kapteeniksi 1917. Rappe tutustui sotakorkeakoulussa ik\xc3\xa4toveriinsa Carl Bennedichiin, ja he molemmat auttoivat vuonna 1917 suomalaista eversti\xc3\xa4 Nikolaj Mexmontania toteutumatta j\xc3\xa4\xc3\xa4neen kansannousun suunnittelussa Suomeen. Suomen sis\xc3\xa4llissodan puhjettua Rappe pyysi eron Ruotsin armeijasta liitty\xc3\xa4kseen Suomen valkoisiin._NEWLINE_Rappesta tuli helmikuun 1918 lopulla Suomen valkoisen armeijan kapteeni ja h\xc3\xa4net nimitettiin kenraalimajuri Ernst L\xc3\xb6fstr\xc3\xb6min komentaman Savon rintaman ylimajoitusmestariksi. Savon rintaman esikuntap\xc3\xa4\xc3\xa4llikk\xc3\xb6n\xc3\xa4 Rappe laati suunnitelman Varkauden valtaukseen 20.\xe2\x80\x9321. helmikuuta. H\xc3\xa4n sai taistelun j\xc3\xa4lkeen majurin arvon. Kun huhtikuun alussa muodostettiin uusi L\xc3\xb6fstr\xc3\xb6min komentama valkoisten It\xc3\xa4armeija, Rappe nimitettiin aluksi sen operatiivisen osaston p\xc3\xa4\xc3\xa4llik\xc3\xb6ksi. Jo 12. huhtikuuta h\xc3\xa4net siirrettiin It\xc3\xa4armeijan esikuntap\xc3\xa4\xc3\xa4llik\xc3\xb6ksi ja ylennettiin samalla everstiluutnantiksi. H\xc3\xa4n laati suunnitelman Viipurin valtaamiseksi, joskin se toteutettiin vasta p\xc3\xa4\xc3\xa4majan vaatimien korjausten j\xc3\xa4lkeen. Rappe p\xc3\xa4\xc3\xa4tti palveluksensa Suomen armeijassa hein\xc3\xa4kuun 1918 lopussa ja palasi kapteenina Ruotsin armeijaan. H\xc3\xa4n sai Suomen 2. luokan vapaudenristin miekkojen kera._NEWLINE_Rappe oli sotataidon opettajana tykist\xc3\xb6- ja insin\xc3\xb6\xc3\xb6rikorkeakoulussa 1922\xe2\x80\x931929 ja vuodesta 1924 alkaen samanaikaisesti my\xc3\xb6s Ruotsin p\xc3\xa4\xc3\xa4esikunnan palveluksessa. H\xc3\xa4n julkaisi vuonna 1923 Bennedichin kanssa pamfletin Sveriges l\xc3\xa4ge: en krigspolitisk studie, jossa ehdotettiin Ruotsin ja Suomen sotavoimien yhdist\xc3\xa4mist\xc3\xa4 mahdollisen Neuvostoliiton hy\xc3\xb6kk\xc3\xa4yksen aikana. H\xc3\xa4n kuului my\xc3\xb6s upseeriryhm\xc3\xa4\xc3\xa4n, joka julkaisi 1930 Antingen eller -nimisen samansis\xc3\xa4lt\xc3\xb6isen ehdotuksen Ruotsin puolustusohjelmaksi. Saatuaan ylennyksen majuriksi Rappe toimi Yl\xc3\xa4-Norlannin sotilasl\xc3\xa4\xc3\xa4nin esikuntap\xc3\xa4\xc3\xa4llikk\xc3\xb6n\xc3\xa4 1928\xe2\x80\x931930 ja divisioonaa vastanneen \xc3\x96stra arm\xc3\xa9f\xc3\xb6rdelningenin esikuntap\xc3\xa4\xc3\xa4llikk\xc3\xb6n\xc3\xa4 1930\xe2\x80\x931931. H\xc3\xa4n oli sotilasasiantuntijana vuoden 1930 maanpuolustuskomissiossa. Sen j\xc3\xa4lkeen h\xc3\xa4n oli everstiluutnantiksi ylennettyn\xc3\xa4 p\xc3\xa4\xc3\xa4esikunnan keskusosaston p\xc3\xa4\xc3\xa4llikk\xc3\xb6n\xc3\xa4 1931\xe2\x80\x931935 ja everstiksi ylennettyn\xc3\xa4 G\xc3\xb6tan tykist\xc3\xb6rykmentin komentajana 1936\xe2\x80\x931938. Vuonna 1938 Rappe siirrettiin Svean tykist\xc3\xb6rykmentin komentajaksi ja samana vuonna h\xc3\xa4net ylennettiin kenraalimajuriksi._NEWLINE_Rappe oli Ruotsin p\xc3\xa4\xc3\xa4esikunnan virkaatekev\xc3\xa4 p\xc3\xa4\xc3\xa4llikk\xc3\xb6 joulukuusta 1939 maaliskuuhun 1941. Talvisodan aikana h\xc3\xa4n kannatti Ruotsin voimakkaampaa sotilaallista tukea ja asetoimituksia Suomelle. H\xc3\xa4n pyrki vaikuttamaan Suomen johtoon Moskovan rauhanehtojen torjumiseksi ja avunpyynn\xc3\xb6n esitt\xc3\xa4miseksi l\xc3\xa4nsivalloille maaliskuussa 1940, jotta Ruotsi liittyisi sotaan Suomen puolelle. H\xc3\xa4n kuului my\xc3\xb6s \xe2\x80\x9ddecemviri\xe2\x80\x9d-ryhm\xc3\xa4\xc3\xa4n, joka ehdotti syksyll\xc3\xa4 1940 Ruotsin ja Suomen valtioliittoa turvallisuuspoliittisista syist\xc3\xa4. Rappe siirrettiin lopulta pois esikuntap\xc3\xa4\xc3\xa4llik\xc3\xb6n paikalta, kun h\xc3\xa4n oli toistuvasti arvostellut Ruotsin hallitusta haluttomuudesta auttaa Suomea sotilaallisesti. My\xc3\xb6hemmin h\xc3\xa4n oli viel\xc3\xa4 tykist\xc3\xb6n tarkastajana kev\xc3\xa4\xc3\xa4ll\xc3\xa4 1941, viidennen sotilasalueen komentajana 1942 ja nelj\xc3\xa4nnen sotilasalueen komentajana 1942\xe2\x80\x931944. Tukholman ylikomendanttina h\xc3\xa4n toimi vuodesta 1944 kuolemaansa asti. H\xc3\xa4nt\xc3\xa4 harkittiin joulukuussa 1943 Ruotsin uudeksi ylip\xc3\xa4\xc3\xa4llik\xc3\xb6ksi Olof Th\xc3\xb6rnellin j\xc3\xa4lkeen, mutta ei nimitetty. Rappe kuoli \xc3\xa4killisesti 61 vuoden i\xc3\xa4ss\xc3\xa4 vuonna 1945.'